RÅDETS BESLUTNING af 18. januar 1999 om bemyndigelse af Den Portugisiske Republik til at anvende en foranstaltning, der fraviger bestemmelserne i artikel 21, stk. 1, litra a), og artikel 22 i sjette direktiv (77/388/EØF) om harmonisering af medlemsstaternes lovgivning om omsætningsafgifter (1999/82/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets sjette direktiv (77/388/EØF) af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag (1), særlig artikel 27, stk. l,

under henvisning til forslag fra Kommissionen, og

ud fra følgende betragtninger:

I medfør af artikel 27, stk. 1, i direktiv 77/388/EØF kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i det pågældende direktiv, for at forenkle afgiftsopkrævningen eller for at undgå visse former for svig eller unddragelse;

Den Portugisiske Republik har ved skrivelse, som Kommissionen modtog den 17. marts 1998, anmodet om tilladelse til at indføre en foranstaltning, der fraviger artikel 21, stk. 1, litra a), og artikel 22 i direktiv 77/388/EØF;

de øvrige medlemsstater blev ved brev af 19. maj 1998 i overensstemmelse med artikel 27, stk. 3, i direktiv 77/388/EØF underrettet om Den Portugisiske Republiks anmodning;

den særlige foranstaltning har til formål at tillade nærmere bestemte virksomheder i dørsalgssektoren at anmode skattemyndighederne om tilladelse til at erlægge momsen for de solgte varer i stedet for de til virksomhederne tilknyttede dørsalgsforhandlere, forudsat at virksomhedens samlede omsætning hidrører fra dørsalg udført af dørsalgsforhandlere i eget navn og for egen regning, og at samtlige de varer, som sælges af virksomheden, er opstillet på en liste, der angiver detailprisen for salg til den endelige forbruger;

nærværende fravigende foranstaltning er begrænset til tilfælde, hvor virksomheden sælger sine varer direkte til dørsalgsforhandlerne, og disse videresælger varerne direkte til de endelige forbrugere;

de virksomheder, der opfylder betingelserne og som på forhånd har opnået tilladelse fra skattemyndighederne, indbetaler momsen til statskassen på grundlag af den detailpris, der er fastsat på forhånd;

de pågældende dørsalgsforhandlere skal dermed ikke mere erlægge moms af deres salg og har dermed heller ingen fradragsret;

nærværende foranstaltning fraviger bestemmelserne i artikel 21, stk. 1, litra a) i direktiv 77/388/EØF, da grossisten betragtes som betalingspligtig for afgiften på de vareleveringer, som dørsalgsforhandlerne foretager til de endelige forbrugere;

forpligtelserne (momsangivelse, fakturering, betaling osv.) i tilknytning til de pågældende leveringer påhviler grossisten, som derfor som en fravigelse af artikel 22 i direktiv 77/388/EØF fritages for sine forpligtelser i forbindelse med leveringen af varerne til forhandleren;

sektoren kendetegnes ved et stort antal meget små forhandlervirksomheder, hvis midler og organisatoriske struktur ikke sætter dem i stand til at opfylde deres momsforpligtelser, og ordningen udgør derfor en forenkling og bidrager til at bekæmpe afgiftssvig;

den særlige foranstaltning opfylder derfor betingelserne i artikel 27 i direktiv 77/388/EØF;

Kommissionen vedtog den 10. juli 1996 et arbejdsprogram ledsaget af en tidsplan for forelæggelsen af forslag, hvori der anbefales en gradvis overgang til et fælles momssystem for det indre marked;

fravigelsen kan derfor bemyndiges indtil den 31. december 2000, så det på det tidspunkt kan vurderes, hvorvidt den fravigende foranstaltning er i overensstemmelse med udviklingen inden for rammerne af det nye fælles momssystem;

den fravigende foranstaltning har ingen indvirkning på De Europæiske Fællesskabers egne indtægter fra moms -

VEDTAGET FØLGENDE BESLUTNING:

Artikel 1

Den Portugisiske Republik bemyndiges til fra den 1. januar 1999 indtil den 31. december 2000 at anvende en særlig afgiftsforanstaltning for dørsalgssektoren, som fraviger bestemmelserne i direktiv 77/388/EØF.

Virksomheder, hvis samlede omsætning hidrører fra dørsalg udført af dørsalgsforhandlere i eget navn og for egen regning, kan anmode myndighederne om tilladelse til at anvende bestemmelserne i artikel 2 og 3, forudsat at følgende betingelser er opfyldt:

- samtlige virksomhedens varer indgår i en forudopstillet liste over de detailpriser, der anvendes i det endelige forbrugsled

- virksomheden sælger sine varer direkte til en dørsalgsforhandler, som dernæst sælger dem direkte til de endelige forbrugere.

Artikel 2

De virksomheder, som får tilladelse til at anvende nærværende fravigende foranstaltning, er som en fravigelse af artikel 21, stk. 1, litra a), i direktiv 77/388/EØF betalingspligtige for afgiften på leveringer udført af deres dørsalgsforhandlere til de endelige forbrugere.

Artikel 3

De virksomheder, som får tilladelse til at anvende nærværende fravigende foranstaltning, fritages fra deres forpligtelser i henhold til artikel 22 i direktiv 77/388/EØF for så vidt angår leveringer af varer til dørsalgsforhandlerne.

Artikel 4

Denne beslutning er rettet til Den Portugisiske Republik.

Udfærdiget i Bruxelles, den 18. januar 1999.

På Rådets vegne

O. LAFONTAINE

Formand

(1) EFT L 145 af 13. 6. 1977, s. 1. Direktivet er senest ændret ved direktiv 96/95/EF (EFT L 338 af 28. 12. 1996, s. 89).